钦定古今图书集成/理学汇编/文学典/第153卷 > 徐师曾文体明辩 > 《上拜南郊颂表》唐·王勃
## 钦定古今图书集成/理学汇编/文学典/第153卷 > 徐师曾文体明辩 > 《上拜南郊颂表》唐·王勃

臣伏见总章元年十二月四日诏，既清东寇，将觐南
岳，甫资元勋，旋窥大典。伏惟皇帝陛下黼藻神器，衔
策睿图，用天老之前机，戮防风之后至。为而不恃，悬
宝位于中宸；卑以自居，托灵符于上帝。礼凝苍璧，瑞
溢元珪，紫旻降祜，黄祇叶矩。微臣学不照吉，才不旷
时，窥宇宙之神功，睹郊禋之盛节。时非苟迈，惟《雅》《颂》
而知归；道不虚行，想讴歌而有志。岂与夫周传考室，
裁称栋宇之规；汉奏甘泉，未息嬉游之讽。比兴衰于
列代，较驰骤于同衢而已？谨凭天则，辄贡拜《南郊颂》
十章。文不足奇，意有遗美。臣诚惶诚恐，谨言